**Grundejerforeningen Christiansgaarden**

**Natskyggevej, Nødebohuse**

**Generalforsamling 1. juni 2019**

**Bestyrelsens beretning 2019**

Året 2018/2019 har været et meget stille år i bestyrelseshenseende. Det skyldes til dels, at vi er en lille bestyrelse på tre mennesker, der hver især har travlt.

I løbet af den forgangne periode, er Heidi trådt ud af bestyrelsen og er blevet erstattet af Andreas, begge fra nr. 3, så vi forventer ikke et stort paradigmeskifte af den grund.

Vi har i hele den forgangne periode været formandsløse. Ingen har følt, at de har kunnet påtage sig ansvaret at være formand, så vi har i stedet løst opgaverne i fællesskab. Det kan dog ikke fortsætte. Blandt andet har vi behov for en formand i forhold til at kunne tegne foreningen i bankhenseende. Men håbet er, at der blandt vores rare naboer vil være nogen, der ønsker at deltage i bestyrelsesarbejdet fremover (ikke nødvendigvis som formand).

Vi har siden sidst fået lagt for 35.000 kr. sten langs strandkanten. Vi har af et par omgange fået fyldt huller på vejen og strandstien er blevet holdt ren og pæn.

Endelig havde vi en hyggelig strandskål i sensommeren og et loppemarked, der trods lidt datoforvirring blev afviklet i god ro og orden.

Igen i år er der planlagt loppemarked. Det foregår i overensstemmelse med sidste års generalforsamlingsbeslutning den 8. juni. Bestyrelsen er i øvrigt ikke involveret i afholdelsen af dette.

Det vil fremgå af regnskabet, at vi stadig har godt 35.000 kr. i indestående. Bestyrelsen mener, at vi kan fortsætte betalingsfriheden i det følgende år.

P.b.v./ Kirsten Bastholm (8)